Predkladacia správa

V dňoch 19. - 24. 9. 2011 sa delegácia SR, vedená predsedníčkou vlády Slovenskej republiky Ivetou Radičovou v sprievode štátneho tajomníka Ministerstva zahraničných vecí Slovenskej republiky Milana Ježovicu, zúčastnila na úvodnej oficiálnej časti 66. zasadnutia Valného zhromaždenia OSN v New Yorku. 
Predsedníčka vlády SR okrem iného vystúpila vo všeobecnej rozprave Valného zhromaždenia OSN, na Globálnom investičnom sympóziu, zúčastnila sa zasadnutia o otvorenom vládnutí spoluorganizovaného prezidentmi USA a Brazílie. Stretla sa s generálnym tajomníkom OSN Pan Ki-munom, prezidentom Srbskej republiky B. Tadićom a na okraj zasadnutia o otvorenom vládnutí  sa uskutočnilo aj jej krátke osobné stretnutie s prezidentom USA B. Obamom. 
Štátny tajomník Ministerstva zahraničných vecí SR M. Ježovica sa okrem iného zúčastnil ministerskej konferencie k Zmluve o všeobecnom zákaze jadrových skúšok, politických dialógov EÚ - USA, EÚ - Ruská federácia a pracovného obeda EÚ - NATO na ministerskej úrovni. Rokoval s partnermi z Gruzínska, Chorvátska a Južného Sudánu. Prijal predstaviteľov významných židovských organizácií so sídlom v USA. 
Predkladaný materiál zhrňuje prehľadným spôsobom informácie o uvedených podujatiach. 
Materiál nemá priamy vplyv na verejné financie, hospodársku a podnikateľskú sféru, životné prostredie a zamestnanosť. Vzhľadom na svoj informatívny charakter nebol predložený na medzirezortné pripomienkové konanie.